               EUROPSKA KOMISIJA
            Bruxelles, 14.11.2019.
            COM(2019) 589 final
            2019/0262(NLE)
            Prijedlog
            ODLUKE VIJEĆA
            o potpisivanju, u ime Europske unije i njezinih država članica, Protokola o izmjeni Dodatnog sporazuma između Europske unije i njezinih država članica s jedne strane, Islanda s druge strane i Kraljevine Norveške s treće strane, o primjeni Sporazuma o zračnom prijevozu između Sjedinjenih Američkih Država s jedne strane, Europske unije i njezinih država članica s druge strane, Islanda s treće strane i Kraljevine Norveške s četvrte strane, potpisanog 16. i 21. lipnja 2011., kako bi se uzelo u obzir pristupanje Republike Hrvatske Europskoj uniji

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  U skladu s člankom 6. stavkom 2. Ugovora o pristupanju, Hrvatska se obvezala pristupiti sporazumima koje su države članice i Unija sklopile ili potpisale s jednom ili više trećih zemalja. Među tim sporazumima je i Dodatni sporazum između Europske unije i njezinih država članica, Islanda i Norveške („Dodatni sporazum”) o primjeni Sporazuma o zračnom prijevozu između Sjedinjenih Američkih Država, Unije i njezinih država članica, Islanda i Norveške („Četverostrani sporazum”), kojim se uređuje odnos među trima europskim strankama u okviru tog sporazuma, dok se Četverostranim sporazumom područje primjene Sporazuma o zračnom prijevozu između Sjedinjenih Američkih Država i Europske zajednice i njezinih država članica („EU-US ATA”) proširuje na Island i Norvešku.

                  Člankom 6. stavkom 2. Ugovora o pristupanju nadalje se propisuje da se pristupanje Hrvatske takvim sporazumima dogovara sklapanjem protokola uz takve sporazume između Vijeća, koje odlučuje jednoglasno u ime država članica, i dotičnih trećih zemalja. Nadalje, Komisija pregovara o tim protokolima u ime država članica.

                  Komisija je s tim u skladu dogovorila protokol o izmjeni Dodatnog sporazuma kako bi se uredilo pristupanje Hrvatske tom sporazumu.

                  Cilj je ovog prijedloga donošenje odluke Vijeća, na temelju članka 218. stavka 5. Ugovora o funkcioniranju Europske unije (UFEU) i članka 6. stavka 2. Ugovora o pristupanju, kojom se odobrava potpisivanje protokola u ime Unije i država članica te njegova privremena primjena, u skladu s njegovim člankom 4., podložno njegovu kasnijem sklapanju.

               •Opći kontekst

               Preuzeta obveza Hrvatske u skladu s člankom 6. stavkom 2. Ugovora o pristupanju primjenjuje se i na Sporazum o zračnom prijevozu između Sjedinjenih Američkih Država i Europske zajednice i njezinih država članica te na Četverostrani sporazum. Komisija je s tim u skladu dogovorila protokole uz te sporazume kako bi se uredilo pristupanje Hrvatske tim sporazumima. Prijedlozi odluka Vijeća o potpisivanju i privremenoj primjeni te zaključivanju tih protokola iznose se usporedno s ovim prijedlogom, isto kao i Prijedlog odluke Vijeća o sklapanju protokola o izmjeni Dodatnog sporazuma.

               •Dosljednost s postojećim odredbama politike u određenom području

               Sporazum o zračnom prijevozu između Sjedinjenih Američkih Država i Europske zajednice i njezinih država članica prvi je sveobuhvatni sporazum o zračnom prometu s nekim ključnim partnerom Unije u području zrakoplovstva. To je najvažniji sporazum o zračnom prometu u svijetu, koji osigurava više od 80 milijuna mjesta godišnje i kao takav temelj je vanjske zrakoplovne politike EU-a. Postao je još važniji nakon njegova proširenja na Island i Norvešku Četverostranim sporazumom. Protokolom će se omogućiti Hrvatskoj korist od tog sporazuma.

               •Dosljednost s postojećim odredbama u području obuhvaćenom prijedlogom

               Protokolom se omogućuje Hrvatskoj ispunjavanje njezine obveze pristupanja Dodatnom sporazumu u skladu s člankom 6. stavkom 2. Ugovora o pristupanju.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Članak 100. stavak 2. u vezi s člankom 218. stavkom 5. UFEU-a i članak 6. stavak 2. drugi podstavak Ugovora o pristupanju.

               •Supsidijarnost (za neisključivu nadležnost)

               Protokolom će se Hrvatskoj omogućiti korist od Četverostranog sporazuma, čime se uspostavljaju istovjetni i ujednačeni uvjeti za pristup tržištu te je temelj za nove mehanizme regulatorne suradnje i konvergencije u područjima ključnima za sigurno i učinkovito pružanje usluga zračnog prijevoza. Ti se mehanizmi mogu realizirati samo na razini Unije.

               •Proporcionalnost

                  Protokol je ograničen na rješavanje predmetnog pitanja, to jest pristupanja Hrvatske Dodatnom sporazumu, i ne bavi se drugim temama.

               •Odabir instrumenta

                  Međunarodni sporazum.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnih znanja

                  Nije primjenjivo.

               •Procjena učinka

                  Nije primjenjivo.

               •Primjerenost propisa i pojednostavljivanje

                  Nije primjenjivo.

               •Temeljna prava

                  Nije primjenjivo.

               4.UTJECAJ NA PRORAČUN

                  Prijedlog ne utječe na proračun Unije.

               5.OSTALI DIJELOVI

               •Sažetak predloženog sporazuma

                  Protokol se sastoji od odredbe o pristupanju Hrvatske Dodatnom sporazumu i odredaba o stupanju na snagu i privremenoj primjeni Protokola.

               2019/0262 (NLE)

               Prijedlog

               ODLUKE VIJEĆA

               o potpisivanju, u ime Europske unije i njezinih država članica, Protokola o izmjeni Dodatnog sporazuma između Europske unije i njezinih država članica s jedne strane, Islanda s druge strane i Kraljevine Norveške s treće strane, o primjeni Sporazuma o zračnom prijevozu između Sjedinjenih Američkih Država s jedne strane, Europske unije i njezinih država članica s druge strane, Islanda s treće strane i Kraljevine Norveške s četvrte strane, potpisanog 16. i 21. lipnja 2011., kako bi se uzelo u obzir pristupanje Republike Hrvatske Europskoj uniji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebice njegov članak 100. stavak 2. u vezi s člankom 218. stavkom 5.,

               uzimajući u obzir Ugovor o pristupanju Hrvatske, a posebno njegov članak 6. stavak 2. drugi podstavak,

               uzimajući u obzir prijedlog Europske komisije,

               budući da:

               (1)Komisija je dogovorila Protokol o izmjeni Dodatnog sporazuma između Europske unije i njezinih država članica s jedne strane, Islanda s druge strane i Kraljevine Norveške s treće strane, o primjeni Sporazuma o zračnom prijevozu između Sjedinjenih Američkih Država s jedne strane, Europske unije i njezinih država članica s druge strane, Islanda s treće strane i Kraljevine Norveške s četvrte strane, potpisanog 16. i 21. lipnja 2011., kako bi se uzelo u obzir pristupanje Republike Hrvatske Europskoj uniji („Protokol”), u skladu s Odlukom Vijeća 13351/12 od 14. rujna 2012. o ovlašćivanju Komisije za otvaranje pregovora.

               (2)Pregovori su uspješno zaključeni parafiranjem Protokola 8. ožujka 2019.

               (3)Protokol bi trebale potpisati i privremeno primjenjivati Unija i njezine države članice u skladu s njegovim člankom 4., podložno njegovu kasnijem sklapanju,

               DONIJELO JE OVU ODLUKU:

               Članak 1.

               Potpisivanje Protokola o izmjeni Dodatnog sporazuma između Europske unije i njezinih država članica s jedne strane, Islanda s druge strane i Kraljevine Norveške s treće strane, o primjeni Sporazuma o zračnom prijevozu između Sjedinjenih Američkih Država s jedne strane, Europske unije i njezinih država članica s druge strane, Islanda s treće strane i Kraljevine Norveške s četvrte strane, potpisanog 16. i 21. lipnja 2011., kako bi se uzelo u obzir pristupanje Republike Hrvatske Europskoj uniji („Protokol”), odobrava se u ime Unije i njezinih država članica, podložno njegovu sklapanju.

               Tekst Protokola priložen je ovoj Odluci.

               Članak 2.

               Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije i njezinih država članica.

               Članak 3.

               Do stupanja na snagu Protokola Unija i njezine države članice privremeno ga primjenjuju u skladu s njegovim člankom 4.

               Članak 4.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

    ---documentbreak---

               EUROPSKA KOMISIJA
            Bruxelles, 14.11.2019.
            COM(2019) 589 final
            PRILOG

            Prijedlogu odluke Vijeća
            o potpisivanju, u ime Europske unije i njezinih država članica, Protokola o izmjeni Dodatnog sporazuma između Europske unije i njezinih država članica s jedne strane, Islanda s druge strane i Kraljevine Norveške s treće strane, o primjeni Sporazuma o zračnom prijevozu između Sjedinjenih Američkih Država s jedne strane, Europske unije i njezinih država članica s druge strane, Islanda s treće strane i Kraljevine Norveške s četvrte strane, potpisanog 16. i 21. lipnja 2011., kako bi se uzelo u obzir pristupanje Republike Hrvatske Europskoj uniji

               PROTOKOL

               o izmjeni Dodatnog sporazuma između Europske unije i njezinih država članica, s jedne strane, Islanda, s druge strane, i Kraljevine Norveške, s treće strane, o primjeni Sporazuma o zračnom prijevozu između Sjedinjenih Američkih Država, s jedne strane, Europske unije i njezinih država članica, s druge strane, Islanda, s treće strane, i Kraljevine Norveške, s četvrte strane, potpisanog 16. i 21. lipnja 2011., kako bi se uzelo u obzir pristupanje Republike Hrvatske Europskoj uniji

               REPUBLIKA AUSTRIJA,

               KRALJEVINA BELGIJA,

               REPUBLIKA BUGARSKA,

               REPUBLIKA HRVATSKA,

               REPUBLIKA CIPAR,

               ČEŠKA REPUBLIKA,

               KRALJEVINA DANSKA,

               REPUBLIKA ESTONIJA,

               REPUBLIKA FINSKA,

               FRANCUSKA REPUBLIKA,

               SAVEZNA REPUBLIKA NJEMAČKA,

               HELENSKA REPUBLIKA,

               MAĐARSKA,

               IRSKA,

               TALIJANSKA REPUBLIKA,

               REPUBLIKA LATVIJA,

               REPUBLIKA LITVA,

               VELIKO VOJVODSTVO LUKSEMBURG,

               REPUBLIKA MALTA,

               KRALJEVINA NIZOZEMSKA,

               REPUBLIKA POLJSKA,

               PORTUGALSKA REPUBLIKA,

               RUMUNJSKA,

               SLOVAČKA REPUBLIKA,

               REPUBLIKA SLOVENIJA,

               KRALJEVINA ŠPANJOLSKA,

               KRALJEVINA ŠVEDSKA,

               UJEDINJENA KRALJEVINA VELIKE BRITANIJE I SJEVERNE IRSKE,

               kao stranke Ugovora o Europskoj uniji i Ugovora o funkcioniranju Europske unije i kao države članice Europske unije (dalje u tekstu: „države članice”), i

               EUROPSKA UNIJA,

               s jedne strane,

               ISLAND,

               s druge strane, i

               KRALJEVINA NORVEŠKA,

               s treće strane,

               uzimajući u obzir pristupanje Republike Hrvatske Europskoj uniji 1. srpnja 2013.,

               SPORAZUMJELI SU SE KAKO SLIJEDI:

               Članak 1.

               Republika Hrvatska stranka je Dodatnog sporazuma između Europske unije i njezinih država članica, s jedne strane, Islanda, s druge strane, i Kraljevine Norveške, s treće strane, o primjeni Sporazuma o zračnom prijevozu između Sjedinjenih Američkih Država, s jedne strane, Europske unije i njezinih država članica, s druge strane, Islanda, s treće strane, i Kraljevine Norveške, s četvrte strane, potpisanog 16. i 21. lipnja 2011. (dalje u tekstu „Dodatni sporazum”).

               Članak 2.

               Tekst Dodatnog sporazuma na hrvatskom jeziku koji je priložen ovom Protokolu postaje vjerodostojan pod istim uvjetima kao i verzije na drugim jezicima.

               Članak 3.

               Ovisno o tome koji je datum kasniji, ovaj Protokol stupa na snagu:

               1. na datum stupanja na snagu Dodatnog sporazuma; ili

               2. jedan mjesec nakon datuma zadnje note u razmjeni diplomatskih nota među strankama kojom se potvrđuje da su dovršeni svi potrebni postupci za stupanje na snagu ovog Protokola.

               Članak 4.

               Do njegova stupanja na snagu, stranke su suglasne o privremenoj primjeni ovog Protokola, u onoj mjeri u kojoj to dopušta mjerodavno nacionalno zakonodavstvo, od datuma njegova potpisivanja.

               Sastavljeno u …………, u tri primjerka, dana …………. 2019. na bugarskom, češkom, danskom, engleskom, estonskom, finskom, francuskom, grčkom, hrvatskom, islandskom, latvijskom, litavskom, mađarskom, malteškom, nizozemskom, norveškom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu su svi ti tekstovi jednako vjerodostojni.

               Za države članice

               Za Europsku uniju

               Za Island

               Za Kraljevinu Norvešku


               EUROPSKA KOMISIJA
            Bruxelles, 17.9.2020.
            COM(2020) 495 final
            2020/0252(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Vijeću članova Međunarodnog vijeća za masline (IOC) u pogledu pristupanja Republike Uzbekistana Međunarodnom sporazumu o maslinovu ulju i stolnim maslinama iz 2015.

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje u ime Unije treba zauzeti u Vijeću članova Međunarodnog vijeća za masline (IOC) u vezi s pristupanjem Vlade Republike Uzbekistana Međunarodnom sporazumu o maslinovu ulju i stolnim maslinama („Sporazum”).

               2.Kontekst prijedloga

               2.1.Međunarodni sporazum o maslinovu ulju i stolnim maslinama

               Ciljevi Međunarodnog sporazuma o maslinovu ulju i stolnim maslinama jesu: i. postizanje ujednačenosti u nacionalnom i međunarodnom zakonodavstvu u pogledu fizikalno-kemijskih i organoleptičkih svojstava maslinova ulja, ulja komine maslina i stolnih maslina radi sprečavanja prepreka trgovini, ii. provođenje aktivnosti u području fizikalno-kemijskih i organoleptičkih ispitivanja kako bi se proširila znanja o sastavu i značajkama kvalitete proizvoda od maslina u cilju konsolidacije međunarodnih normi te iii. jačanje uloge Međunarodnog vijeća za masline kao foruma izvrsnosti za međunarodnu znanstvenu zajednicu u području maslina i maslinova ulja.

               Obnovljena verzija Sporazuma stupila je na snagu 1. siječnja 2017.

               Europska unija stranka je Sporazuma
                  1
               .

               2.2.Vijeće članova

               Vijeće članova Međunarodnog vijeća za masline („Vijeće članova”) vrhovno je tijelo i tijelo za donošenje odluka Međunarodnog vijeća za masline (IOC). Izvršava sve ovlasti i obavlja sve dužnosti koje su potrebne za postizanje ciljeva Sporazuma. Kao stranka Sporazuma Europska unija članica je IOC-a i zastupljena je u Vijeću članova. Odluke Vijeća članova o pristupanju novog člana donose se konsenzusom. U skladu s člankom 10. stavkom 4. točkom (b) Sporazuma, ako se konsenzus ne može postići u roku koji je odredio predsjedatelj Vijeća članova, članovi glasuju. Odluka se smatra donesenom ako se prikupe glasovi najmanje većine članova koji predstavljaju najmanje 86 % participacijskih udjela članova.

               IOC trenutačno ima 17 članova, a Europska unija 691 participacijskih udjela od ukupno 1 000.

               2.3.Predviđeni akt Vijeća članova

               Nakon službenog zahtjeva Republike Uzbekistana od 25. svibnja 2020. za pristupanje Sporazumu, očekuje se da će Vijeće članova na jednom od svojih budućih zasjedanja ili u okviru postupka donošenja odluka Vijeća članova razmjenom prepiske donijeti odluku o pristupanju Republike Uzbekistana.

               Svrha je predviđenog akta utvrditi uvjete za pristupanje Republike Uzbekistana na temelju članka 29. Sporazuma.

               Predviđeni akt postat će obvezujući za stranke tako što će promijeniti ravnotežu odlučivanja u okviru Vijeća članova kada se odluke ne donose konsenzusom u skladu s člankom 10. stavkom 4. Sporazuma.

               3.Stajalište koje treba zauzeti u ime Unije

               Bez obzira na to što je potrošnja maslinova ulja i stolnih maslina u Republici Uzbekistanu i dalje skromna, u posljednjem se desetljeću znatno povećala
                  2
               .

               Poljoprivreda je jedan od ključnih sektora uzbekistanskog gospodarstva. Njezin je udio 2019. iznosio 28 % BDP-a te je u tom sektoru bilo zaposleno 3,6 milijuna ljudi. Diversifikacija poljoprivrede jedan je od ključnih ciljeva uzbekistanske strategije za razdoblje 2020.–2030. Primjerice, vinogradarstvom je obuhvaćeno 137 tisuća hektara. Uzgoj maslina pridonijet će toj diversifikaciji
                  3
               . Republika Uzbekistan već je 2019. proizvela 45,500 kg maslina
                  4
               .

               S obzirom na to da Republika Uzbekistan razvija svoj sektor maslina u smislu potrošnje i namjerava razvijati svoju proizvodnju, pristupanje Republike Uzbekistana pod određenim uvjetima ojačat će IOC, prije svega u postizanju ujednačenosti u nacionalnom i međunarodnom zakonodavstvu koje se odnosi na karakteristike proizvoda od maslina kako bi se spriječile prepreke trgovini. To pristupanje odgovara ciljevima politike Unije u pogledu standarda za stavljanje na tržište poljoprivrednih proizvoda kako je predviđeno u dijelu II. glavi II. Uredbe (EU) br. 1308/2013 Europskog parlamenta i Vijeća
                  5
               .

               Odlukom koju treba donijeti Vijeće članova utvrdit će se uvjeti za pristupanje Republike Uzbekistana u pogledu participacijskih udjela u IOC-u i rok za polaganje isprave o pristupanju.

               Participacijski udjeli članova koji se koriste za utvrđivanje financijskih doprinosa i glasačkih prava izračunavaju se u skladu s formulom utvrđenom u članku 11. Sporazuma. Unija će osigurati da se ta formula upotrebljava pri definiranju participacijskih udjela Republike Uzbekistana.

               Unija će podržati sve rokove za polaganje isprave o pristupanju koji bi Republici Uzbekistanu omogućili skoro pristupanje Sporazumu. Ako se polaganje isprave o pristupanju odgodi, Unija može u naknadnim odlukama koje treba donijeti Vijeće članova poduprijeti produljenje roka za polaganje te isprave.

               Uzimajući u obzir postupak donošenja odluka u okviru Vijeća članova IOC-a, potrebno je stajalište Unije kako bi se utvrdili uvjeti za pristupanje Republike Uzbekistana.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  6
               .

               4.1.2.Primjena na ovaj predmet

               Vijeće članova tijelo je osnovano na temelju sporazuma, konkretno Međunarodnog sporazuma o maslinovu ulju i stolnim maslinama.

               Akt koji treba donijeti Vijeće članova akt je koji proizvodi pravne učinke. Predviđeni akt proizvodi pravne učinke posebno zato što će utjecati na ravnotežu odlučivanja u okviru Vijeća članova kada se odluke ne donose konsenzusom u skladu s člankom 10. stavkom 4. Sporazuma
                  7
               .

               Predviđenim aktom ne dopunjuje se niti mijenja institucionalni okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalna pravna osnova predložene Odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a, u vezi s člankom 218. stavkom 9. UFEU-a.

               2020/0252 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Vijeću članova Međunarodnog vijeća za masline (IOC) u pogledu pristupanja Republike Uzbekistana Međunarodnom sporazumu o maslinovu ulju i stolnim maslinama iz 2015.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207., u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Međunarodni sporazum o maslinovu ulju i stolnim maslinama iz 2015. („Sporazum”) potpisan je u ime Unije u skladu s Odlukom Vijeća (EU) 2016/1892
                  8
                18. studenoga 2016. u sjedištu Ujedinjenih naroda u New Yorku, podložno njegovu kasnijem sklapanju. Sporazum je privremeno stupio na snagu 1. siječnja 2017. u skladu s njegovim člankom 31. stavkom 2., a Unija ga je sklopila Odlukom Vijeća (EU) 2019/848 od 17. svibnja 2019.
                  9

               (2)Na temelju članka 29. Sporazuma Vijeće članova Međunarodnog vijeća za masline („Vijeće članova”) treba utvrditi uvjete za pristupanje neke vlade Sporazumu.

               (3)Vlada Republike Uzbekistana podnijela je službeni zahtjev za pristupanje Sporazumu. Od Vijeća članova stoga bi trebalo zatražiti da na jednom od svojih budućih zasjedanja ili u okviru postupka donošenja odluka Vijeća članova razmjenom prepiske utvrdi uvjete za pristupanje Republike Uzbekistana u pogledu participacijskih udjela u IOC-u i roka za polaganje isprave o pristupanju.

               (4)S obzirom na to da Republika Uzbekistan razvija svoj sektor maslinarstva u smislu potrošnje i namjerava razviti proizvodnju, njezino pristupanje pod određenim uvjetima moglo bi ojačati IOC, posebno u smislu postizanja ujednačenosti u nacionalnom i međunarodnom pravu u pogledu svojstava proizvoda od maslina, u cilju sprečavanja prepreka trgovini.

               (5)Primjereno je utvrditi stajalište koje u ime Unije treba zauzeti u Vijeću članova jer će odluke koje treba donijeti proizvoditi pravne učinke za Uniju tako što će utjecati na ravnotežu odlučivanja u Vijeću članova kada se odluke ne donose konsenzusom u skladu s člankom 10. stavkom 4. Sporazuma,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Vijeća članova Međunarodnog vijeća za masline, na jednom od njegovih budućih zasjedanja ili u okviru postupka donošenja odluka Vijeća članova razmjenom prepiske, u pogledu uvjeta pristupanja Vlade Republike Uzbekistana Sporazumu navedeno je u Prilogu.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2016/1892 od 10. listopada 2016. o potpisivanju, u ime Europske unije, i privremenoj primjeni Međunarodnog sporazuma o maslinovu ulju i stolnim maslinama iz 2015. (SL L 293, 28.10.2016., str. 2.) i Odluke Vijeća (EU) 2019/848 od 17. svibnja 2019. o sklapanju, u ime Europske unije, Međunarodnog sporazuma o maslinovu ulju i stolnim maslinama iz 2015. (SL L 139, 27.5.2019., str. 1.).

                     (2)

                        Prema podacima koje je dostavila Republika Uzbekistan, uvoz proizvoda od maslina porastao je s 15,3 tone u 2015. na 223 tone u 2019.

                     (3)

                        Govor uzbekistanskog ministra poljoprivrede Jamshida A. Khodjaeva na 111. zasjedanju Međunarodnog vijeća za masline (IOC) 1. srpnja 2020.

                     (4)

                        Prema podacima koje je dostavila Republika Uzbekistan, uvoz proizvoda od maslina porastao je s 15,3 tona u 2015. na 223 tona u 2019.

                     (5)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).”;

                     (6)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (7)

                        Akti Vijeća članova koji se odnose na tržišne standarde za maslinovo ulje mogli bi se donijeti bez konsenzusa, obvezujući su prema međunarodnom pravu u skladu s člankom 20. stavkom 3. Sporazuma i mogu presudno utjecati na sadržaj zakonodavstva EU-a, konkretno delegiranih i provedbenih akata koji se temelje na Uredbi (EU) br. 1308/2013.

                     (8)

                        Odluka Vijeća (EU) 2016/1892 od 10. listopada 2016. o potpisivanju, u ime Europske unije, i privremenoj primjeni Međunarodnog sporazuma o maslinovu ulju i stolnim maslinama iz 2015. (SL L 293, 28.10.2016., str. 2.).

                     (9)

                        Odluka Vijeća (EU) 2019/848 od 17. svibnja 2019. o sklapanju, u ime Europske unije, Međunarodnog sporazuma o maslinovu ulju i stolnim maslinama iz 2015. (SL L 139, 27.5.2019., str. 1.).

    ---documentbreak---

               EUROPSKA KOMISIJA
            Bruxelles, 17.9.2020.
            COM(2020) 495 final
            PRILOG

            PrijedloguODLUKE VIJEĆA
            o stajalištu koje u ime Europske unije treba zauzeti u Vijeću članova Međunarodnog vijeća za masline (IOC) u pogledu pristupanja Republike Uzbekistana Međunarodnom sporazumu o maslinovu ulju i stolnim maslinama iz 2015.

               PRILOG

               Unija podupire pristupanje Vlade Republike Uzbekistana Sporazumu, na budućem zasjedanju Vijeća članova ili u okviru postupka za donošenje od strane Vijeća članova razmjenom prepiske, pod uvjetom da se participacijski udjeli Republike Uzbekistana izračunavaju prema formuli iz članka 11. Sporazuma i da rok za polaganje isprave o pristupanju ne premaši godinu i pol nakon odluke Vijeća članova. Ako se polaganje isprave o pristupanju odgodi, Unija može u naknadnim odlukama koje treba donijeti Vijeće članova poduprijeti produljenje razdoblja za polaganje te isprave.


               EUROPSKA KOMISIJA
            Bruxelles, 18.9.2020.
            COM(2020) 567 final
            2020/0258(NLE)
            Prijedlog
            ODLUKE VIJEĆA
            o sklapanju Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  U skladu s Odlukom Vijeća (EU) 2020/[ADD REFERENCE] od [ADD DATE] (
                     1
                  ), Protokol uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima potpisan je […2020.], podložno njegovu kasnijem sklapanju.

                  Tim će se Protokolom zamijeniti Protokol uz Interbus ugovor u vezi s međunarodnim linijskim i posebnim linijskim prijevozom običnim i putničkim autobusima koji je bio otvoren za potpisivanje od 16. srpnja 2018. do 16. travnja 2019., ali ga je potpisala samo Unija na temelju Odluke Vijeća (EU) 2018/1195 (
                     2
                  ).

                  Podsjećamo da je međunarodni linijski i posebni linijski prijevoz putnika autobusima važan sektor koji europskim građanima osigurava mobilnost uz pristupačnu cijenu. Njegov daljnji razvoj izvan EU-a bio bi jednako koristan za građane EU-a, strane turiste, turizam i europske regije. Taj razvoj ograničavaju razlike u bilateralnim sporazumima između država članica i trećih zemalja, koje otežavaju postupak izdavanja dopusnica i obavljanje međunarodnog linijskog i posebnog linijskog prijevoza. To je najočitije kad je riječ o dugim međunarodnim linijama koje prolaze kroz nekoliko zemalja.

                  Treba odobriti pristup tržištu za obavljanje linijskog i posebnog linijskog prijevoza, kako je utvrđeno u Protokolu, jedinstvenim postupkom izdavanja dopusnice u skladu s provedbom pravne stečevine EU-a u području cestovnog prijevoza putnika, uključujući sigurnost u cestovnom prometu, tehničke odredbe, kvalifikacije vozača, socijalna pravila, prava putnika, zaštitu okoliša i pristup djelatnosti.

                  Interbus ugovor ostat će na snazi nepromijenjen za međunarodni povremeni prijevoz putnika običnim i putničkim autobusima.

                  Protokol obuhvaća samo odredbe koje su potrebne za proširenje Interbus ugovora na međunarodni linijski i posebni linijski prijevoz putnika običnim i putničkim autobusima (za čije je obavljanje potrebna dopusnica). Njime se ne mijenjaju niti ponavljaju zajednička pravila, nego se upućuje na temeljne odredbe Interbus ugovora. To, kao i činjenica da ugovorna stranka može potpisati, sklopiti i ratificirati Protokol ili pristupiti Protokolu samo nakon što potpiše, sklopi i ratificira Interbus ugovor ili pristupi tom Ugovoru bit će jamstvo da ugovorne stranke potpisivanjem, sklapanjem i ratificiranjem Protokola ili pristupanjem Protokolu prihvaćaju i primjenjuju pravila Interbus ugovora.

                  Osim Europske unije, ugovorne su stranke Interbus ugovora Republika Albanija, Bosna i Hercegovina, Republika Moldova, Crna Gora, Republika Sjeverna Makedonija, Republika Turska i Ukrajina, koje mogu potpisati, sklopiti i ratificirati Protokol ili pristupiti Protokolu. Kneževina Andora postat će ugovorna stranka 1. kolovoza 2020. i moći će potpisati, sklopiti i ratificirati Protokol ili pristupiti Protokolu.

               U Protokolu se naglašava zakonodavstvo Europske unije (Uredba (EZ) br. 1071/2009 (
                  3
               )) u pogledu sankcija i najtežih povreda kao i u pogledu ispunjavanja četiriju uvjeta za pristup profesiji prijevoznika u cestovnom prijevozu putnika (stvaran i stabilan poslovni nastan, dobar ugled, financijski položaj i stručna osposobljenost).

                  Protokolom se uvodi Zajednički odbor kako bi se olakšala provedba Protokola. Odredbe u pogledu Zajedničkog odbora osnovanog Interbus ugovorom primjenjuju se mutatis mutandis na Zajednički odbor iz Protokola.

                  Prema Protokolu razdoblje valjanosti dopusnice za međunarodni linijski i posebni linijski prijevoz ne može biti dulje od pet godina.

                  Sam Protokol sklapao bi se na razdoblje od pet godina, računajući od njegova stupanja na snagu. Trajanje Protokola automatski se produljuje za sljedeća razdoblja od pet godina, osim za one ugovorne stranke koje se očituju da to ne žele.

                  Prema Protokolu, potrebno je da tri ugovorne stranke Interbus ugovora (umjesto četiri), uključujući Uniju, sklope ili ratificiraju Protokol ili mu pristupe kako bi Protokol stupio na snagu za one ugovorne stranke koje su ga sklopile, ratificirale ili mu pristupile.

                  Razdoblje za potpisivanje Protokola je dvije godine od datuma donošenja Odluke Vijeća o potpisivanju Protokola u ime Europske unije.

                  Stupanje Protokola na snagu skraćeno je za one ugovorne stranke koje su ga sklopile, ratificirale ili mu pristupile, tj. za te ugovorne stranke on stupa na snagu na prvi dan mjeseca koji slijedi nakon mjeseca u kojem se postigne potreban broj odobrenja ili ratifikacija ugovornih stranaka, umjesto na prvi dan trećeg mjeseca nakon mjeseca u kojem se postigne potreban broj odobrenja ili ratifikacija ugovornih stranaka.

                  Jedna ugovorna stranka promijenila je svoje ime u Republika Sjeverna Makedonija, što je uzeto u obzir i u Protokolu.

               •Dosljednost s postojećim odredbama politike u tom području

                  Protokol je u skladu sa zajedničkom prometnom politikom Unije. On obuhvaća relevantne dijelove Uredbe (EZ) br. 1073/2009 (
                     4
                  ), kako su prilagođeni u svrhe multilateralnog međunarodnog sporazuma.

                  Protokolom je predviđeno daljnje usklađivanje u okviru međunarodnog linijskog i posebnog linijskog prijevoza običnim i putničkim autobusima.

               •Dosljednost u odnosu na druge politike Unije

                  Protokol je u skladu s politikom susjedstva i vanjskim odnosima EU-a.

                  Protokol je u skladu i s postojećim sporazumima, kao što su Sporazum o carinskoj uniji, pretpristupni sporazumi i sporazumi o pridruživanju, te mu je svrha osigurati regulatorno okruženje unutar kojega EU i druge ugovorne stranke Interbus ugovora mogu imati pristup međusobnim tržištima međunarodnog linijskog i posebnog linijskog prijevoza putnika prema jedinstvenim pravilima.

               •Fiskalne odredbe

                  Usklađivanje carinskih i fiskalnih odredbi u Protokolu, s obzirom na njihov cilj i sadržaj, tek je sporedno i neizravno u usporedbi s ciljevima prometne politike koji se nastoje postići Protokolom.

               2.REZULTATI SAVJETOVANJA SA ZAINTERESIRANIM STRANAMA I PROCJENA UČINKA

               •Prikupljanje i primjena stručnog znanja te procjena učinka

                  Komisija nije obavila procjenu učinka niti se obratila vanjskim stručnjacima. Proširenje Interbus ugovora na međunarodni linijski i posebni linijski prijevoz putnika običnim i putničkim autobusima pridonijelo bi proširenju geografskog područja primjene pravne stečevine Europske unije u području cestovnog prijevoza putnika.

                  Gospodarski i socijalni učinci bili bi povoljni za sektor prijevoza putnika i turizam. Učinci povećanja količine prometa na okoliš vjerojatno bi bili umjereni.

               •Pojednostavnjivanje

               Usklađivanjem postupaka za dobivanje dopusnice za međunarodni linijski i posebni linijski prijevoz putnika običnim i putničkim autobusima pojednostavnilo bi se obavljanje tih poslova.

               3.PRAVNI ELEMENTI PRIJEDLOGA

               •Pravna osnova

               Pravna je osnova Ugovor o funkcioniranju Europske unije (UFEU), a konkretna materijalnopravna osnova članak 91. u vezi s člankom 218. stavkom 6. točkom (a) UFEU-a.

               •Odabir instrumenta

                  Člankom 218. stavkom 6. točkom (a) UFEU-a primjenjivi je instrument odluka Vijeća.

               4.UTJECAJ NA PRORAČUN

               Nema utjecaja.

               5.FAKULTATIVNI ELEMENTI

               •Mehanizmi evaluacije i izvješćivanja

               U članku 16. Protokola predviđeno je da bi Zajednički odbor iz članka 18. Protokola svakih pet godina trebao ocjenjivati funkcioniranje Protokola.

               •Daljnji postupak

               Komisija smatra da je potrebno pokrenuti postupak u cilju sklapanja Protokola. Komisija stoga podnosi Vijeću ovaj Prijedlog odluke Vijeća o sklapanju novog Protokola o međunarodnom linijskom i posebnom linijskom prijevozu putnika običnim i putničkim autobusima uz Ugovor o međunarodnom povremenom prijevozu putnika običnim i putničkim autobusima (Interbus ugovor).

               •Detaljno obrazloženje posebnih odredbi prijedloga

               Posebne odredbe predložene odluke Vijeća:

               ·U članku 1. Odluke Vijeća predviđeno je sklapanje, u ime Unije, nove verzije Protokola uz Interbus ugovor u pogledu međunarodnog linijskog i posebnog linijskog prijevoza putnika običnim i putničkim autobusima.

               ·Članak 2. odnosi se na ovlasti za sklapanje Protokola.

               ·U članku 3. predviđeno je stupanje na snagu odluke Vijeća.

               Posebne odredbe Protokola:

               ·U članku 1. definira se područje primjene Protokola u pogledu linijskog i posebnog linijskog cestovnog prijevoza putnika s polazištem ili odredištem u ugovornoj stranci u kojoj prijevoznik ima poslovni nastan i u kojoj su vozila registrirana, ili preko koje linija prolazi uz ukrcavanje i iskrcavanje putnika ili preko koje linija prolazi bez ukrcavanja ili iskrcavanja putnika. U tom se članku upućuje i na sporazume o partnerstvu. Zabranjen je svaki oblik kabotaže.

               ·Članak 2. sadržava odredbu o nediskriminaciji.

               ·Članak 3. sadržava definicije.

               ·U članku 4. upućuje se na Prilog 1. Interbus ugovoru o odredbama za prijevoznike u cestovnom prijevozu putnika.

               ·U članku 5. upućuje se na Prilog 2. Interbus ugovoru o tehničkim uvjetima koji se primjenjuju na vozila.

               ·Članak 6. sadržava odredbe o međunarodnom linijskom i posebnom linijskom prijevozu za čije je obavljanje potrebna dopusnica. Među ostalim, njime je predviđeno da ugovorne stranke i države članice Unije mogu odlučiti da se na usluge linijskog i posebnog linijskog prijevoza između ugovornih stranaka primjenjuju sporazumi o partnerstvu između prijevoznika u polazištu i odredištu prijevoza. Prijevoznici ugovornih stranaka ili država članica preko kojih linija prolazi uz ukrcavanje i iskrcavanje putnika, trebali bi imati pravo uključiti se u ta partnerstva ako tako odluče.

               ·U članku 7. navedeno je da se na Protokol primjenjuju V. i VI. dio Interbus ugovora, tj. socijalne odredbe odnosno carinske i fiskalne odredbe.

               ·Članak 8. sadržava odredbe o ovlaštenom tijelu koje izdaje dopusnice, primateljima dopusnica, razdoblju valjanosti dopusnice, podacima koje treba navesti u dopusnicama i upotrebi dodatnih vozila u privremenim i iznimnim okolnostima.

               ·U članku 9. definira se postupak podnošenja zahtjeva za izdavanje dopusnice.

               ·U članku 10. predviđen je postupak izdavanja dopusnice, uključujući kontakte između relevantnih nadležnih tijela koja izdaju dopusnicu, kao i isključivi razlozi za moguće odbijanje zahtjeva.

               ·U članku 11. propisana su pravila za produljenje ili izmjenu dopusnice.

               ·U članku 12. predviđena su pravila za prestanak valjanosti dopusnice.

               ·U članku 13. predviđene su obveze prijevoznika.

               ·U članku 14. navedeno je da bi ugovorne stranke trebale osigurati da prijevoznici poštuju relevantne odredbe.

               ·U članku 15. (u vezi s člankom 8. stavkom 9.) navedeni su dokumenti koji se moraju nalaziti u vozilu. Isti popis dokumenata koji se moraju nalaziti u vozilu nalazi se na trećoj stranici obrasca dozvole iz Priloga 4. Protokolu.

               ·U članku 16. predviđeno je trajanje Protokola (pet godina) uz prešutno produljenje na uzastopna razdoblja od pet godina i periodične evaluacije funkcioniranja Protokola.

               ·Članak 17. odnosi se na primjenu mutatis mutandis, uz određene izmjene, odredaba Interbus ugovora, a posebno petogodišnjeg prijelaznog razdoblja za postojeće usluge linijskog i posebnog linijskog cestovnog prijevoza putnika u bilateralnim sporazumima, kao i na sklapanje, ratifikaciju ili odobrenje Protokola, njegovo stupanje na snagu, otkazivanje i jezike. Člankom je ujedno broj potrebnih ratifikacija za stupanje Protokola na snagu smanjen s četiri (u skladu s Interbus ugovorom) na tri. Usto, u ugovornim strankama koje su Protokol potpisale i odobrile ili ga ratificirale on bi trebao stupiti na snagu prvog dana mjeseca koji slijedi nakon mjeseca u kojem tri ugovorne stranke, uključujući Uniju, polože svoje isprave o odobrenju ili ratifikaciji pri Glavnom tajništvu Vijeća Europske unije.

               ·Člankom 18. osnovan je Zajednički odbor za provedbu Protokola mutatis mutandis s člancima 23. i 24. Interbus ugovora.

               ·U članku 19. predviđen je postupak kad ugovorna stranka Protokola koja nije članica Unije pristupa Europskoj uniji.

               ·U članku 20. navedeno je razdoblje potpisivanja od dvije godine počevši od dana kada je Vijeće donijelo ovu Odluku Vijeća te da Protokol mogu sklopiti, pristupiti mu ili ratificirati samo ugovorne stranke Interbus ugovora.

               ·U članku 21. navedeno je da nakon što Protokol stupi na snagu, svaka ugovorna stranka Interbus ugovora može pristupiti Protokolu.

               ·Člankom 22. propisano je da su prilozi Protokolu njegov sastavni dio.

               ·Člankom 23. propisano je da Protokol zamjenjuje Protokol o linijskom i posebnom linijskom prijevozu koji je bio otvoren za potpisivanje od 16. srpnja 2018. do 16. travnja 2019.

               ·U prilozima 1. i 2. Protokolu upućuje se na priloge 1. i 2. Interbus ugovoru.

               ·Prilogom 3. propisuje se obrazac zahtjeva za međunarodni linijski ili posebni linijski cestovni prijevoz putnika za čije je obavljanje potrebna dopusnica.

               ·Prilogom 4. propisuje se obrazac dopusnice za međunarodni linijski ili posebni linijski cestovni prijevoz putnika.

               2020/0258 (NLE)

               Prijedlog

               ODLUKE VIJEĆA

               o sklapanju Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 6. točkom (a),

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)U skladu s Odlukom Vijeća (EU) 2020/[ADD REFERENCE]
                  5
                od [ADD DATE] Protokol uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima (dalje u tekstu „Protokol”) potpisan je […2020.], podložno njegovu kasnijem sklapanju.

               (2)Protokolom bi se trebalo olakšati pružanje usluga linijskog i posebnog linijskog prijevoza među ugovornim strankama Interbus ugovora i tako poboljšati njihova međusobna prometna povezanost kad je riječ o prijevozu putnika.

               (3)Kad je riječ o općim pravilima, posebno radu Zajedničkog odbora, te kako bi se olakšala njegova primjena, Protokol u velikoj mjeri odražava pravila uspostavljena Interbus ugovorom.

               (4)Kako se njegove koristi ne bi previše odgađale, Protokolom je predviđeno da za ugovorne stranke koje su ga odobrile ili ratificirale on stupa na snagu u trenutku kada ga odobre ili ratificiraju tri ugovorne stranke, uključujući Uniju.

               (5)Stoga bi Protokol trebalo odobriti u ime Unije,

               DONIJELO JE OVU ODLUKU:

               Članak 1.

               U ime Unije odobrava se Protokol uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima kojim se zamjenjuje Protokol uz Interbus ugovor otvoren za potpisivanje od 16. srpnja 2018. do 16. travnja 2019.

               Tekst Protokola priložen je ovoj Odluci.

               Članak 2.

               Predsjednik Vijeća određuje osobu ovlaštenu u ime Europske unije za polaganje isprave o odobrenju, koje je predviđeno člankom 20. stavkom 2. Protokola, kako bi se izrazila suglasnost Europske unije da bude obvezana Protokolom.

               Članak 3.

               Ova Odluka stupa na snagu na dan donošenja
                  6
               .

               Sastavljeno u Bruxellesu,

                     Za Vijeće

                     Predsjednik

                     (1)

                        SL L […], […], str. […].

                     (2)

                        Odluka Vijeća (EU) 2018/1195 od 16. srpnja 2018. o potpisivanju, u ime Europske unije, Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima (SL L 214, 23.8.2018., str. 3.).

                     (3)

                        Uredba (EZ) br. 1071/2009 Europskog parlamenta i Vijeća od 21. listopada 2009. o uspostavljanju zajedničkih pravila koja se tiču uvjeta za obavljanje djelatnosti cestovnog prijevoznika te stavljanju izvan snage Direktive Vijeća 96/26/EZ (SL L 300, 14.11.2009., str. 51.).

                     (4)

                        Uredba (EZ) br. 1073/2009 Europskog parlamenta i Vijeća od 21. listopada 2009. o zajedničkim pravilima za pristup međunarodnom tržištu usluga prijevoza običnim i turističkim autobusima i o izmjeni Uredbe (EZ) br. 561/2006 (SL L 300, 14.11.2009., str. 88.).

                     (5)

                        Odluka Vijeća (EU) 2020/[ADD REFERENCE] o potpisivanju Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima (SL L , .2020., str. ).

                     (6)

                        Glavno tajništvo Vijeća objavit će datum stupanja na snagu Protokola u Službenom listu Europske unije.

    ---documentbreak---

               EUROPSKA KOMISIJA
            Bruxelles, 18.9.2020.
            COM(2020) 567 final
            PRILOG

            Prijedlogu ODLUKE VIJEĆA
            o sklapanju Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima

               PROTOKOL

               UZ UGOVOR O MEĐUNARODNOM POVREMENOM PRIJEVOZU

               PUTNIKA OBIČNIM I PUTNIČKIM AUTOBUSIMA (INTERBUS UGOVOR) U VEZI S

               MEĐUNARODNIM LINIJSKIM I POSEBNIM LINIJSKIM PRIJEVOZOM PUTNIKA OBIČNIM I PUTNIČKIM AUTOBUSIMA

               UGOVORNE STRANKE,

               uzimajući u obzir želju za daljnjim razvojem i promicanjem međunarodnog prijevoza putnika u Europi te kako bi se olakšali njegova organizacija i obavljanje,

               uzimajući u obzir sve veću važnost turizma i želju za daljnjim promicanjem kulturne razmjene među ugovornim strankama ovog Protokola,

               uzimajući u obzir Ugovor o međunarodnom povremenom prijevozu putnika običnim i putničkim autobusima („Interbus ugovor”)
                  1
               , kako je naknadno izmijenjen, koji je stupio na snagu 1. siječnja 2003.
                  2
               ,

               uzimajući u obzir želju za proširenjem područja primjene prijevoznih usluga koje su sadržane u Interbus ugovoru na linijski i posebni linijski prijevoz podložno određenim uvjetima,

               budući da:

               (1)Područje primjene Interbus ugovora trebalo bi proširiti odredbama o uspostavljanju postupaka za obavljanje linijskog i posebnog linijskog prijevoza za koje je potrebna dopusnica.

               (2)Ovaj Protokol, koji sadržava takve odredbe, trebao bi biti otvoren za pristupanje ugovornim strankama Interbus ugovora.

               (3)Osim sporazumâ o partnerstvu, liberalizacija linijskog i posebnog linijskog prijevoza za čije je obavljanje potrebna dopusnica zasad bi se trebala primjenjivati samo na prijevoz s polazištem ili odredištem u ugovornoj stranci u kojoj cestovni prijevoznik ima poslovni nastan i u kojoj su njegova vozila registrirana.

               (4)Iako bi trebalo isključiti mogućnost da linijski ili posebni linijski prijevoz s polazištem i odredištem u istoj ugovornoj stranci obavljaju prijevoznici s poslovnim nastanom u drugoj ugovornoj stranci, takvim bi prijevoznicima trebalo dopustiti da kao dio usluge ukrcavaju ili iskrcavaju putnike na unaprijed određenim postajama ako ne prevoze putnike između dviju postaja unutar jedne ugovorne stranke koja nije ugovorna stranka njihova poslovnog nastana.

               (5)Načelo nediskriminacije na temelju državljanstva ili mjesta poslovnog nastana prijevoznika, polazišta ili odredišta običnog i putničkog autobusa i pružene usluge prijevoza trebalo bi se primjenjivati kao osnovni uvjet za pružanje usluga međunarodnog cestovnog prijevoza putnika.

               (6)Potrebno je predvidjeti jedinstvene obrasce zahtjeva za izdavanje dopusnice i dopusnice za međunarodni linijski i posebni linijski prijevoz kako bi se olakšali i pojednostavnili postupci. Kako bi se izbjegla različita tumačenja, trebalo bi utvrditi dokumente koji se zahtijevaju za kontrolu te se moraju nalaziti u vozilu i predočiti na zahtjev bilo kojeg službenika ovlaštenog za kontrolu u skladu s ovim Protokolom.

               (7)Dopusnica za međunarodni linijski ili posebni linijski cestovni prijevoz putnika koju su odobrila nadležna tijela svih relevantnih ugovornih stranaka ili država članica Europske unije u kojima je polazište i odredište prijevoza, kao i onih preko kojih linija prolazi, u skladu s „postupkom izdavanja dopusnice”, te koju je izdalo mjerodavno tijelo u polazištu ili odredištu prijevoza trebala bi omogućiti obavljanje prijevoza između polazišta i odredišta relacije prijevozniku koji podnese zahtjev i koji ima poslovni nastan u ugovornoj stranci koja je polazište ili odredište prijevoza, ili prijevozniku s poslovnim nastanom u ugovornoj stranci koja je polazište ili odredište prijevoza i kojega su u te svrhe ovlastili drugi prijevoznici u slučaju partnerstva ili skupina. Ta bi dopusnica trebala biti jedina dopusnica koja je potrebna za obavljanje prijevoza. Ne bi se trebale zahtijevati posebne dopusnice za prolazak preko ugovorne stranke ili države članice Europske unije ili njihovih granica u okviru usluge prijevoza bez obzira na to ukrcavaju li se ili iskrcavaju putnici u ugovornoj stranci ili državi članici Europske unije preko koje linija prolazi.

               (8)Podložno određenim uvjetima, ugovornoj stranci ili državi članici Europske unije trebalo bi dopustiti da odluči da bi se na međunarodni linijski ili posebni linijski prijevoz s polazištem i odredištem na njezinu državnom području trebali primjenjivati partnerski sporazumi između prijevoznika u polazištu i odredištu te usluge prijevoza. Prijevoznici s poslovnim nastanom u ugovornim strankama ili državama članicama Europske unije preko čijih se državnih područja obavlja prijevoz, uz ukrcavanje i iskrcavanje putnika, trebali bi imati pravo uključiti se u takva partnerstva.

               (9)Primjereno je osnovati Zajednički odbor za provedbu ovog Protokola kako bi se osigurala ispravna i ujednačena provedba te njegovi prilozi prilagodili tehničkom i zakonodavnom napretku.

               (10)Nužno je da ugovorne stranke primjenjuju jedinstvene socijalne mjere povezane s radom posada običnih i putničkih autobusa u međunarodnom cestovnom prijevozu, koje su uređene pravilima ugrađenima u Interbus ugovor, na koja bi ovaj Protokol trebao upućivati.

               (11)Uvjete pod kojima se obavlja linijski i posebni linijski prijevoz trebalo bi urediti pravilima ugrađenima u Interbus ugovor, na koja bi ovaj Protokol trebao upućivati, podložno posebnim pravilima kako je navedeno u Prilogu 1. ovom Protokolu.

               (12)Usklađivanje tehničkih uvjeta za obične i putničke autobuse kojima se obavlja međunarodni prijevoz između ugovornih stranaka trebalo bi urediti pravilima ugrađenima u Interbus ugovor, na koja bi ovaj Protokol trebao upućivati, kako je navedeno u Prilogu 2. ovom Protokolu.

               ODLUČIVŠI uspostaviti jedinstvena pravila za međunarodni linijski i posebni linijski prijevoz putnika običnim i putničkim autobusima,

               SPORAZUMJELE SU SE KAKO SLIJEDI:

               ODJELJAK I.

               PODRUČJE PRIMJENE I DEFINICIJE

               Članak 1.

               Područje primjene

               1.
                     Ovaj Protokol primjenjuje se:

               (a)
                     na međunarodni cestovni prijevoz putnika bilo kojeg državljanstva linijskim i posebnim linijskim prijevozom običnim i putničkim autobusima:

               i.
                     između državnih područja dviju ugovornih stranaka te, ako bude potrebno tijekom tog prijevoza, prolaskom preko državnog područja druge ugovorne stranke ili preko državnog područja države koja nije ugovorna stranka,

               ii.
                     koji obavlja jedan ili više prijevoznika s poslovnim nastanom u ugovornoj stranci polazišta ili odredišta prijevoza te, u slučaju partnerstva, jedan ili više prijevoznika s poslovnim nastanom u ugovornim strankama ili državama članicama Europske unije preko kojih linija prolazi uz ukrcavanje i iskrcavanje putnika, ako tako odluče, u skladu s mjerodavnim pravom i uz posjedovanje odobrenja za obavljanje međunarodnog linijskog i posebnog linijskog prijevoza putnika običnim i putničkim autobusima,

               iii.
                     korištenjem običnih i putničkih autobusa registriranih u ugovornoj stranci u kojoj prijevoznik ima poslovni nastan;

               (b)
                     na prazne vožnje običnih i putničkih autobusa u vezi s tim prijevozima.

               2.
                     Nijedna odredba ovog Protokola ne smije se tumačiti na način da daje mogućnost obavljanja linijskog ili posebnog linijskog prijevoza čije je polazište i odredište u istoj ugovornoj stranci prijevoznicima s poslovnim nastanom u drugoj ugovornoj stranci (kabotaža).

               3.
                     U skladu sa stavkom 1. i podložno stavku 2., ako je prijevoz dio linije prema državnom području ili iz državnog područja u kojem prijevoznik ima poslovni nastan, putnici se mogu ukrcavati ili iskrcavati na državnom području bilo koje ugovorne stranke preko koje linija prolazi, a koja dopušta zaustavljanje na svojem državnom području.

               4.
                     Ovaj Protokol ne primjenjuje se na sljedeće:

               (a)korištenje običnih i putničkih autobusa namijenjenih prijevozu putnika za prijevoz robe u komercijalne svrhe;

               (b)prijevoz za vlastite potrebe.

               Članak 2.

               Nediskriminacija

               Ugovorne stranke osiguravaju da se na ovaj Protokol primjenjuje načelo nediskriminacije na temelju državljanstva ili mjesta poslovnog nastana prijevoznika te polazišta ili odredišta običnog ili putničkog autobusa ili pružene usluge.

               Članak 3.

               Definicije

               1.
                     Za potrebe ovog Protokola primjenjuju se definicije iz članka 3. Interbus ugovora.

               2.
                     Ne dovodeći u pitanje stavak 1., za potrebe ovog Protokola primjenjuju se sljedeće dodatne definicije:

               (a)„Interbus ugovor” znači Ugovor o međunarodnom povremenom prijevozu putnika običnim i putničkim autobusima
                  3
               , koji je stupio na snagu 1. siječnja 2003.
                  4
               , kako je naknadno izmijenjen;

               (b)„partnerstvo” znači svaki ugovor ili drugi ugovorni sporazum bilo koje vrste prema kojemu se njegove stranke, poznate kao partneri, obvezuju na suradnju u pogledu pružanja prijevoza;

               (c)„povezano poduzeće” znači poduzeće u kojem jedno ili više poduzeća (matično poduzeće ili poduzeća) ima sudjelujući udio, te na čije operativne i financijske politike to drugo poduzeće ili ta druga poduzeća imaju znatan utjecaj;

               (d)„skupina” znači jedno od sljedećeg:

               i.
                     jedno ili više povezanih poduzeća i njihovo matično poduzeće ili poduzeća;

               ii.
                     jedno ili više povezanih poduzeća koja imaju isto matično poduzeće ili poduzeća.

               ODJELJAK II.

               UVJETI ZA PRIJEVOZNIKE U CESTOVNOM PRIJEVOZU PUTNIKA

               Članak 4.

               Ugovorne stranke primjenjuju odredbe iz Priloga 1.

               ODJELJAK III.

               TEHNIČKI UVJETI ZA VOZILA

               Članak 5.

               Obični i putnički autobusi koji se koriste za obavljanje međunarodnog linijskog ili posebnog linijskog prijevoza koji je obuhvaćen ovim Protokolom moraju biti u skladu s tehničkim standardima iz Priloga 2.

               ODJELJAK IV.

               PRISTUP TRŽIŠTU

               Članak 6.

               Međunarodni linijski i posebni linijski prijevoz za čije je obavljanje potrebna dopusnica

               1.
                     Linijski prijevoz mora biti dostupan svima, iako se prema potrebi može zahtijevati obavezna rezervacija.

               2.
                     Za obavljanje linijskog i posebnog linijskog prijevoza potrebna je dopusnica u skladu sa VI. dijelom.

               3.
                     Na linijsku prirodu prijevoza ne smiju utjecati nikakve prilagodbe uvjeta obavljanja prijevoza.

               4.
                     Organizacija usporednih ili privremenih linija koje opslužuju isto tržište kao i postojeći linijski prijevoz, neopsluživanje određenih postaja i opsluživanje dodatnih postaja postojećim linijskim prijevozom podliježu istim pravilima koja se primjenjuju i na postojeći linijski prijevoz.

               5.
                     U skladu s primjenjivim pravilima o tržišnom natjecanju, ugovorna stranka ili država članica Europske unije može odlučiti, za svaki slučaj posebno, bez diskriminacije, da se na međunarodni linijski i posebni linijski cestovni prijevoz putnika s polazištem ili odredištem na njezinu državnom području primjenjuju partnerski sporazumi između prijevoznika s poslovnim nastanom u ugovornoj stranci ili državi članici Europske unije u kojoj je polazište i odredište te usluge prijevoza.

               Prijevoznici s poslovnim nastanom u ugovornim strankama i državama članicama Europske unije preko kojih linija prolazi, uz ukrcavanje i iskrcavanje putnika, imaju pravo uključiti se u ta partnerstva ako tako odluče.

               Predmetne ugovorne stranke i države članice Europske unije obavješćuju Zajednički odbor uspostavljen člankom 18. ovog Protokola o svakoj takvoj odluci uz navođenje obrazloženja.

               6.
                     U skladu s primjenjivim pravilima o tržišnom natjecanju, prijevoznici mogu dobrovoljno sklapati partnerstva u svrhe obavljanja linijskog ili posebnog linijskog prijevoza. U tim partnerstvima mogu sudjelovati sljedeći prijevoznici:

               (a)
                     prijevoznici s poslovnim nastanom u ugovornim strankama ili državi članici Europske unije u kojoj je polazište ili odredište prijevoza;

               (b)
                     prijevoznici s poslovnim nastanom u ugovornim strankama i državama članicama Europske unije preko kojih linija prolazi uz ukrcavanje i iskrcavanje putnika.

               ODJELJAK V.

               SOCIJALNE, CARINSKE I FISKALNE ODREDBE

               Članak 7.

               Na ovaj se Protokol primjenjuju V. dio (socijalne odredbe) i VI. dio (carinske i fiskalne odredbe) Interbus ugovora.

               ODJELJAK VI.

               DOPUSNICA ZA MEĐUNARODNI LINIJSKI
               I POSEBNI LINIJSKI PRIJEVOZ

               Članak 8.

               Osnovna svojstva dopusnice

               1.
                     Dopusnice za međunarodni linijski i posebni linijski prijevoz putnika izdaje nadležno tijelo ugovorne stranke na čijem državnom području prijevoznik ima poslovni nastan (dalje u tekstu „tijelo koje izdaje dopusnicu”).

               2.
                     U slučaju da prijevoznik ima poslovni nastan u Europskoj uniji, dopusnicu izdaje nadležno tijelo države članice polazišta ili odredišta.

               3.
                     U slučaju skupine prijevoznika koji namjeravaju obavljati međunarodni linijski ili posebni linijski prijevoz te u slučaju partnerstva između poduzeća (prijevoznika) iz najmanje dviju ugovornih stranaka na čijem se državnom području putnici ukrcavaju i iskrcavaju, dopusnicu izdaje nadležno tijelo kojemu je upućen zahtjev u skladu s člankom 9. stavkom 1. drugim podstavkom.

               4.
                     Dopusnice se izdaju na ime prijevoznika i nisu prenosive. Međutim, prijevoznik kojemu je izdana dopusnica može, uz suglasnost tijela koje izdaje dopusnicu, obavljati usluge prijevoza preko podvozara ako je takva mogućnost u skladu s pravom ugovorne stranke. U tom slučaju, u dopusnici se mora navesti naziv podvozara i njegova uloga. Podvozar mora ispunjavati uvjete iz članaka 1., 4. i 5. te, kad je riječ o socijalnim odredbama, iz članka 7., kao i iz priloga 1. i 2.

               U slučaju skupine prijevoznika koji namjeravaju obavljati međunarodni linijski ili posebni linijski prijevoz, dopusnica se izdaje na ime svih poduzeća u skupini i u njoj se navode nazivi svih prijevoznika. Izdaje se poduzeću koje su prijevoznici ovlastili u te svrhe i koje ju je zatražilo, a druga poduzeća dobivaju ovjerene preslike.

               U slučaju partnerstva, izvornici dopusnice izdaju se svakom partnerskom poduzeću, a u dopusnici se navodi naziv svakog poduzeća.

               Ako usluge međunarodnog linijskog ili posebnog linijskog prijevoza obavlja skupina ili partnerstvo, kako je navedeno u drugom i trećem podstavku, odluka o stvarnom razdvajanju prijevoznih usluga između uključenih prijevoznika prepušta se samim prijevoznicima.

               5.
                     Razdoblje valjanosti dopusnice ne može biti dulje od pet godina. Razdoblje valjanosti može se skratiti ili na zahtjev podnositelja zahtjeva ili na temelju međusobne suglasnosti nadležnih tijela ugovornih stranaka na čijem se državnom području putnici ukrcavaju ili iskrcavaju.

               6.
                     U dopusnici se navodi sljedeće:

               (a)vrsta prijevoza;

               (b)relacija prijevoza, a posebno polazište i odredište;

               (c)razdoblje valjanosti dopusnice;

               (d)postaje i vozni red.

               7.
                     Dopusnice moraju biti u skladu s obrascem utvrđenim u Prilogu 4.

               8.
                     U skladu s člankom 1. stavkom 2., dopusnice njihovim nositeljima daju pravo obavljanja linijskog i/ili posebnog linijskog prijevoza na državnim područjima svih ugovornih stranaka preko kojih linija prolazi.

               9.
                     Prijevoznik koji pruža usluge linijskog ili posebnog linijskog prijevoza može se služiti dodatnim vozilima ako nastupe privremene ili izvanredne okolnosti. Takva dodatna vozila mogu se koristiti samo pod uvjetima koji su istovjetni onima utvrđenima u dopusnici iz stavka 6.

               U tom slučaju, osim dokumenata iz članka 15., prijevoznik osigurava da se primjerak ugovora između prijevoznika u međunarodnom linijskom ili posebnom linijskom prijevozu i poduzeća koje osigurava dodatna vozila ili drugi jednakovrijedan dokument nalazi u vozilu i predoči na zahtjev bilo kojeg službenika ovlaštenog za kontrolu.

               Članak 9.

               Podnošenje zahtjeva za izdavanje dopusnice
               za međunarodni linijski i posebni linijski prijevoz

               1.
                     Zahtjeve za izdavanje dopusnice za međunarodni linijski i posebni linijski prijevoz podnosi prijevoznik svojem nadležnom tijelu koje izdaje dopusnicu.

               Za svaku liniju podnosi se samo jedan zahtjev. U slučajevima iz članka 8. stavka 3., zahtjev podnosi prijevoznik kojega su drugi prijevoznici ovlastili u te svrhe.

               Zahtjev se upućuje tijelu koje izdaje dopusnicu u ugovornoj stranci u kojoj prijevoznik koji podnosi taj zahtjev ima poslovni nastan.

               2.
                     Zahtjevi za izdavanje dopusnice podnose se na temelju obrasca utvrđenog u Prilogu 3.

               3.
                     Osobe koje podnose zahtjev za izdavanje dopusnice moraju dostaviti sve dodatne podatke koje smatraju važnima ili koje zahtijeva tijelo koje izdaje dopusnicu, posebno dokumente navedene u Prilogu 3.

               Članak 10.

               Postupak izdavanja dopusnice

               1.
                     Dopusnice se izdaju uz suglasnost nadležnih tijela svih ugovornih stranaka na čijem se državnom području putnici ukrcavaju ili iskrcavaju. Tijelo koje izdaje dopusnicu prosljeđuje takvim nadležnim tijelima, kao i nadležnim tijelima ugovornih stranaka preko čijih državnih područja linija prolazi bez ukrcavanja ili iskrcavanja putnika, preslik zahtjeva zajedno s preslicima svih drugih odgovarajućih dokumenata, uključujući svoju procjenu.

               Za Europsku uniju, nadležna tijela iz prvog podstavka tijela su onih država članica na čijim se državnim područjima putnici ukrcavaju ili iskrcavaju i preko čijih državnih područja linija prolazi bez ukrcavanja i iskrcavanja putnika.

               2.
                     Nadležna tijela ugovornih stranaka od kojih je zatražena suglasnost moraju tijelu koje izdaje dopusnicu priopćiti svoju odluku o zahtjevu u roku od četiri mjeseca. Taj se rok računa od datuma primitka zahtjeva za suglasnost koji je naveden na potvrdi o primitku. Ako je odluka nadležnih tijela ugovorne stranke od koje je zatražena suglasnost negativna, mora sadržavati odgovarajuće obrazloženje. Ako tijelo koje izdaje dopusnicu ne dobije odgovor u roku od četiri mjeseca, smatra se da su nadležna tijela suglasna i tijelo koje izdaje dopusnicu može izdati dopusnicu.

               Nadležna tijela ugovornih stranaka preko čijih državnih područja linija prolazi bez ukrcavanja ili iskrcavanja putnika mogu u roku utvrđenom u prvom podstavku priopćiti tijelu koje izdaje dopusnicu svoje primjedbe.

               3.
                     Tijelo koje izdaje dopusnicu odlučuje o zahtjevu najkasnije u roku od šest mjeseci od dana kad prijevoznik podnese zahtjev
                  5
               .

               4.
                     Dopusnica se ne izdaje:

               (a)ako podnositelj zahtjeva ne može s pomoću opreme koja mu je izravno dostupna pružiti uslugu koja je predmet zahtjeva;

               (b)ako podnositelj zahtjeva za izdavanje dopusnice nije poštovao nacionalne ili međunarodne propise o cestovnom prijevozu, a posebno uvjete i zahtjeve koji se odnose na dopusnice za međunarodni cestovni prijevoz putnika ili je odgovoran za teške povrede zakonodavstva ugovorne stranke o cestovnom prijevozu, posebno u pogledu pravila koja se primjenjuju na vozila i na razdoblja vožnje i odmora za vozače;

               (c)ako u slučaju zahtjeva za obnavljanje dopusnice nisu ispunjeni uvjeti za izdavanje dopusnice;

               (d)ako ugovorna stranka na temelju detaljne analize odluči da bi predmetna linija na predmetnim izravnim dionicama ozbiljno utjecala na održivost usporedive linije koja se obavlja na temelju jednog ili više ugovora o pružanju javne usluge u skladu s pravom ugovorne stranke. U tom slučaju ugovorna stranka utvrđuje nediskriminirajuće kriterije na temelju kojih se određuje bi li linija za koju se zatražila dopusnica ozbiljno utjecala na održivost prethodno navedene usporedive linije, te ih dostavlja drugim ugovornim strankama iz članka 10. stavka 1.;

               (e)ako ugovorna stranka na temelju detaljne analize odluči da glavna svrha pružanja usluge nije prijevoz putnika između postaja u različitim ugovornim strankama.

               U slučaju da postojeća linija međunarodnog prijevoza običnim i putničkim autobusima, zbog iznimnih okolnosti koje nije bilo moguće predvidjeti u trenutku izdavanja dopusnice, na predmetnim izravnim dionicama ozbiljno utječe na održivost usporedive linije koja je predmet jednog ili više ugovora o pružanju javnih usluga u skladu s pravom ugovorne stranke, ugovorna stranka može, uz suglasnost drugih ugovornih stranaka iz članka 10. stavka 1., te nakon što šest mjeseci unaprijed o tome obavijesti prijevoznika, privremeno ili trajno oduzeti dopusnicu za obavljanje međunarodnog prijevoza običnim i putničkim autobusima.

               Činjenica da su cijene jednog prijevoznika niže od cijena koje su ponudili drugi cestovni prijevoznici ili da predmetnu prometnu vezu već osiguravaju drugi cestovni prijevoznici ne opravdava odbijanje zahtjeva za izdavanje dopusnice.

               5.
                     Tijelo koje izdaje dopusnicu i nadležna tijela svih ugovornih stranaka uključenih u postupak za postizanje suglasnosti iz stavka 1. mogu odbiti zahtjeve za izdavanje dopusnice samo na temelju razloga predviđenih ovom Protokolom.

               6.
                     Po okončanju postupka utvrđenog u stavcima od 1. do 5., tijelo koje izdaje dopusnicu mora izdati dopusnicu ili službeno odbiti zahtjev za izdavanje dopusnice.

               U odlukama o odbijanju zahtjeva moraju se navesti razlozi na kojima se te odluke temelje. U slučaju da je zahtjev prijevoznog poduzeća odbijen, ugovorne stranke tom prijevoznom poduzeću osiguravaju mogućnost podnošenja žalbe.

               Tijelo koje izdaje dopusnicu dužno je obavijestiti sva nadležna tijela iz stavka 1. o svojoj odluci te im poslati preslik dopusnice.

               Članak 11.

               Produljenje ili izmjena dopusnice

               1.
                     Članak 10. primjenjuje se mutatis mutandis na zahtjeve za obnavljanje dopusnice ili za izmjenu uvjeta pod kojima se mora obavljati prijevoz za koji se zahtijeva dopusnica.

               2.
                     U slučaju manjih izmjena uvjeta prijevoza, posebno prilagodbi vremenskih intervala, cijena karata i voznih redova, tijelo koje izdaje dopusnicu samo mora obavijestiti druge ugovorne stranke o toj izmjeni. Promjene voznih redova ili vremenskih intervala na način da utječu na vremenski raspored kontrola na granicama između ugovornih stranaka ili na granicama trećih zemalja ne smatraju se manjim izmjenama.

               3.
                     Predmetne ugovorne stranke mogu se dogovoriti da tijelo koje izdaje dopusnicu samostalno odlučuje o izmjenama uvjeta pod kojima se obavlja prijevoz.

               Članak 12.

               Prestanak valjanosti dopusnice

               1.
                     Dopusnica za međunarodni linijski i posebni linijski prijevoz istječe po završetku svojeg razdoblja valjanosti ili tri mjeseca nakon što tijelo koje izdaje dopusnicu dobije obavijest od njezina nositelja o namjeri ukidanja usluge. Takva obavijest mora sadržavati odgovarajuće obrazloženje.

               2.
                     Ako više nema potražnje za uslugama prijevoza, rok iz stavka 1. iznosi jedan mjesec od primitka obavijesti.

               3.
                     Tijelo koje izdaje dopusnicu obavješćuje nadležna tijela drugih predmetnih ugovornih stranaka o prestanku valjanosti dopusnice.

               4.
                     Nositelj dopusnice dužan je jedan mjesec unaprijed na odgovarajući način javnom objavom obavijestiti korisnike predmetne usluge prijevoza o njezinu prestanku.

               Članak 13.

               Obveze prijevoznika

               1.
                     Osim u slučaju više sile, prijevoznik u međunarodnom linijskom ili posebnom linijskom prijevozu mora pokrenuti uslugu bez odgode te do isteka valjanosti dopusnice poduzimati sve mjere kako bi osigurao uslugu prijevoza koja ispunjava standarde u pogledu kontinuiteta, redovitosti i kapaciteta kao i uvjete iz članka 8. stavka 6.

               2.
                     Prijevoznik prikazuje relaciju na kojoj se prijevoz obavlja, autobusne postaje, vozni red, cijene karata i uvjete prijevoza na takav način da su ti podaci lako dostupni svim korisnicima.

               3.
                     Predmetne ugovorne stranke mogu uz suglasnost nositelja dopusnice dogovoriti izmjene uvjeta prijevoza kojima se uređuje međunarodni linijski ili posebni linijski prijevoz.

               ODJELJAK VII.

               ODREDBE KOJIMA SE OSIGURAVA USKLAĐENOST S OVIM PROTOKOLOM

               Članak 14.

               Nadležna tijela ugovornih stranaka osiguravaju da prijevoznici poštuju odredbe ovog Protokola.

               Članak 15.

               1.
                     Ne dovodeći u pitanje članak 8. stavak 9., dopusnica za obavljanje međunarodnog linijskog ili posebnog linijskog prijevoza ili njezin ovjereni preslik i odobrenje prijevozniku za obavljanje međunarodnog cestovnog prijevoza putnika ili njegov ovjereni preslik, koji su izdani u skladu s nacionalnim zakonodavstvom ili zakonodavstvom Europske unije, moraju se nalaziti u običnom ili putničkom autobusu i predočiti na zahtjev bilo kojeg službenika ovlaštenog za kontrolu.

               2.
                     Ne dovodeći u pitanje stavak 1. i članak 8. stavak 9., u slučaju posebnog linijskog prijevoza, ugovor između organizatora prijevoza i prijevoznika ili njegov preslik te dokument kojim se dokazuje da putnici čine posebnu kategoriju uz isključenje drugih putnika u svrhe posebnog linijskog prijevoza, također služe kao kontrolni dokumenti i moraju se nalaziti u vozilu te predočiti na zahtjev bilo kojeg službenika ovlaštenog za kontrolu.

               ODJELJAK VIII.

               OPĆE I ZAVRŠNE ODREDBE

               Članak 16.

               Trajanje Protokola – evaluacija funkcioniranja Protokola

               1.
                     Ovaj Protokol sklapa se na razdoblje od pet godina, računajući od njegova stupanja na snagu.

               2.
                     Trajanje ovog Protokola automatski se produljuje za sljedeća razdoblja od pet godina, osim za one ugovorne stranke koje se očituju da to ne žele. U potonjem slučaju predmetna ugovorna stranka mora obavijestiti depozitara o svojoj namjeri u skladu s člankom 31. Interbus ugovora.

               3.
                     Prije završetka svakog razdoblja od pet godina Zajednički odbor iz članka 18. ovog Protokola ocjenjuje funkcioniranje ovog Protokola, po mogućnosti zajedno s evaluacijom Interbus ugovora.

               Članak 17.

               Bilateralni sporazumi, ratifikacija ili odobrenje i depozitar Protokola,
               stupanje na snagu Protokola, otkazivanje i jezici

               1.
                     Odredbe članaka 25., 27., 28., 31. i 34. Interbus ugovora primjenjuju se mutatis mutandis na ovaj Protokol, uz sljedeće izmjene:

               (a)brojevi „četiri” i „četvrte” navedeni u članku 28. stavku 1. Interbus ugovora zamjenjuju se brojevima „tri” odnosno „treće”;

               (b)u ugovornim strankama koje su ga potpisale i odobrile ili ga ratificirale Protokol stupa na snagu prvog dana mjeseca koji slijedi nakon mjeseca u kojem tri ugovorne stranke, uključujući Uniju, polože svoje isprave o odobrenju ili ratifikaciji pri Glavnom tajništvu Vijeća Europske unije.

               2.
                     Odredbe ovog Protokola zamjenjuju odgovarajuće odredbe ugovorâ sklopljenih između ugovornih stranaka te između ugovornih stranaka i država članica Europske unije.

               Neovisno o članku 25. Interbus ugovora, odgovarajuće odredbe postojećih ugovora između ugovornih stranaka te između ugovornih stranaka i država članica Europske unije mogu se zadržati u razdoblju od pet godina iz članka 8. stavka 5., računajući od stupanja na snagu ovog Protokola za predmetne ugovorne stranke.

               Članak 18.

               Zajednički odbor

               1.
                     Kako bi se olakšala provedba ovog Protokola, osniva se Zajednički odbor. Taj je odbor sastavljen od predstavnika ugovornih stranaka.

               2.
                     Članci 23. i 24. Interbus ugovora primjenjuju se mutatis mutandis.

               Članak 19.

               Pristupanje Europskoj uniji ugovorne stranke koja nije članica Unije

               1.
                     Zajednički odbor iz članka 18. obavješćuje se o svakom zahtjevu koji podnese ugovorna stranka ili bilo koja treća zemlja za članstvo u Europskoj uniji.

               2.
                     Europska unija obavješćuje ugovorne stranke o svakom pristupanju ugovorne stranke Uniji.

               3.
                     Ugovorna stranka ovog Protokola koja je pristupila Europskoj uniji smatra se državom članicom Europske unije, a ne posebnom ugovornom strankom ovog Protokola, od dana njezina pristupanja.

               4.
                     Ugovorne stranke razmatraju učinak takvog pristupanja na ovaj Protokol u okviru Zajedničkog odbora. Zajednički odbor odlučuje o svim potrebnim prilagodbama ili prijelaznim mjerama u tom pogledu.

               Članak 20.

               Potpisivanje

               1.
                     Ovaj je Protokol otvoren za potpisivanje u Bruxellesu u Glavnom tajništvu Vijeća Europske unije, koje djeluje kao depozitar Protokola, u razdoblju od dvije godine od datuma donošenja Odluke Vijeća Europske unije o potpisivanju u ime Europske unije. Depozitar o tom datumu pravodobno obavješćuje sve ugovorne stranke.

               2.
                     Samo ugovorne stranke Interbus ugovora mogu potpisati ovaj Protokol, pristupiti mu ili ga ratificirati. Isprave o potpisivanju, pristupanju ili ratifikaciji polažu se kod depozitara, koji o tome obavješćuje druge ugovorne stranke.

               Članak 21.

               Pristupanje

               Nakon stupanja na snagu ovog Protokola, svaka ugovorna stranka Interbus ugovora može pristupiti i ovom Protokolu.

               Članak 30. stavci 3. i 4. Interbus ugovora primjenjuju se mutatis mutandis.

               Članak 22.

               Prilozi

               Prilozi ovom Protokolu njegov su sastavni dio.

               Članak 23.

               Zamjena prethodnog Protokola

               Protokolom se zamjenjuje Protokol uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima, koji je bio otvoren za potpisivanje od 16. srpnja 2018. do 16. travnja 2019. Taj prethodni protokol više nema nikakvu pravnu snagu.

               Sastavljeno u Bruxellesu

               U POTVRDU TOGA u nastavku potpisani opunomoćenici potpisali su ovaj Protokol.

               Za Europsku uniju

               Za Republiku Albaniju

               Za Bosnu i Hercegovinu

               Za Republiku Moldovu

               Za Crnu Goru

               Za Republiku Sjevernu Makedoniju

               Za Republiku Tursku

               Za Ukrajinu

               PRILOG 1.

               Uvjeti za prijevoznike u cestovnom prijevozu putnika

               Prilog 1. Interbus ugovoru primjenjuje se na ovaj Protokol podložno sljedećem:

               Uredba (EZ) br. 1071/2009 Europskog parlamenta i Vijeća od 21. listopada 2009. o uspostavljanju zajedničkih pravila koja se tiču uvjeta za obavljanje djelatnosti cestovnog prijevoznika te stavljanju izvan snage Direktive Vijeća 96/26/EZ (SL L 300, 14.11.2009., str. 51.), kako je zadnje izmijenjena Uredbom Vijeća (EU) br. 517/2013 od 13. svibnja 2013. (SL L 158, 10.6.2013., str. 1.) primjenjuje se na ovaj Protokol, isključujući članak 16. stavke od 5. do 7. te članke od 18. do 21., članak 23. i članke od 25. do 28. Prava i obveze država članica Europske unije primjenjuju se mutatis mutandis na ugovorne stranke.

               Uredba (EU) br. 181/2011 Europskog parlamenta i Vijeća od 16. veljače 2011. o pravima putnika u autobusnom prijevozu i izmjeni Uredbe (EZ) br. 2006/2004 (SL L 55, 28.2.2011., str. 1.) primjenjuje se na ovaj Protokol, isključujući članak 3. točke (a) i (b), posljednje dvije rečenice članka 12., članak 18., članak 28. stavak 2., članke 29. i 30., posljednju rečenicu članka 31. i članak 32. Prava i obveze država članica Europske unije primjenjuju se mutatis mutandis na ugovorne stranke.

               ________________

               PRILOG 2.

               Tehnički standardi koji se primjenjuju na obične i putničke autobuse

               Prilog 2. Interbus ugovoru primjenjuje se na ovaj Protokol.

               ________________

               PRILOG 3.

               Obrazac zahtjeva za izdavanje dopusnice za međunarodni linijski i posebni linijski prijevoz

               (bijeli papir – format DIN A4)

                        (Ispunjava se na službenom jeziku ili službenim jezicima ili jednom od službenih jezika ugovorne stranke u kojoj se zahtjev podnosi)

               OBRAZAC ZAHTJEVA ZA IZDAVANJE ILI OBNAVLJANJE DOPUSNICE ZA OBAVLJANJE MEĐUNARODNOG LINIJSKOG PRIJEVOZA ILI MEĐUNARODNOG POSEBNOG LINIJSKOG PRIJEVOZA(
                  6
               )

               Za pokretanje usluge linijskog prijevoza
                     □

               Za pokretanje usluge posebnog linijskog prijevoza
                     □

               Za obnavljanje dopusnice za obavljanje prijevoza
                     □

               Za izmjenu uvjeta dopusnice za obavljanje prijevoza
                     □

               koji se obavlja običnim i putničkim autobusima između ugovornih stranaka u skladu s Protokolom o međunarodnom linijskom i posebnom linijskom prijevozu putnika običnim i putničkim autobusima uz Ugovor o međunarodnom povremenom prijevozu putnika običnim i putničkim autobusima (Interbus ugovor).

               ………………………………………………………………………………………………………........

               (Tijelo koje izdaje dopusnicu)

               1.Prezime i ime ili naziv prijevoznika koji podnosi zahtjev; u slučaju da zahtjev podnosi skupina prijevoznika ili partnerstvo, naziv prijevoznika kojega su drugi prijevoznici ovlastili u svrhe podnošenja zahtjeva:

               ………………………………………………………………………………………………………........

               ………………………………………………………………………………………………………........

               2.Usluge prijevoza obavlja (1)

               prijevoznik □ skupina prijevoznika □ partnerstvo □ podvozar □

               3.Nazivi i adrese prijevoznika ili, u slučaju skupine prijevoznika ili partnerstva, nazivi svih prijevoznika u skupini ili partnerstvu; usto, potrebno je navesti nazive svih podvozara (
                  7
               )

               3.1.…………………………………………………..………. tel. ………………….…….…

               3.2.……………………………………………………..….… tel. ………………….……….

               3.3.………………………………………………………....... tel. ………………….....….…

               3.4.…………………………………………………………... tel. ……………………......…

               (druga stranica zahtjeva za izdavanje ili obnavljanje dopusnice)

               4.Za posebni linijski prijevoz:

               4.1.Kategorija putnika:(
                  8
               ) radnici □ učenici/studenti □ drugo □

               5.Trajanje zatražene dopusnice ili datum prestanka obavljanja usluge:

               ………………………………………………………………………………………………….........

               6.Glavna relacija na kojoj se prijevoz obavlja (podcrtati mjesta ukrcavanja i iskrcavanja putnika s punim adresama):(
                  9
               )

               ……………………………………………………………………………………………...……….........

               …..………………………………………………………………………………………………...............

               …………………………………………………………………………………………………….............

               7.Razdoblje obavljanja prijevoza: …………………………………………………………………….…….

               …………………………………………………………………………………………………..………....

               …………………………………………………………………………………………………..………....

               8.Učestalost (dnevno, tjedno itd.): ………………………………………………………...…….

               9.Cijene karata ……………………………………… Prilog u privitku.

               10.Priložiti raspored vožnje kako bi se omogućila provjera usklađenosti s međunarodnim pravilima o vremenu vožnje i razdobljima odmora.

               11.Broj zatraženih dopusnica ili ovjerenih preslika dopusnica: (
                  10
               )

               …………………………………………………………………………………………………….........

               12.Dodatne informacije:

               ………………………………………………………………………………………………........…….

               (Mjesto i datum)
                     (Potpis podnositelja zahtjeva)

               ………………………………………………………………………………………………………….

               Važno je naglasiti, s obzirom na to da se dopusnica ili njezin ovjereni preslik mora nalaziti u vozilu, da bi broj dopusnica ili ovjerenih preslika koje izdaje mjerodavno tijelo, a koje podnositelj zahtjeva mora imati, trebao odgovarati broju vozila istodobno potrebnih za obavljanje prijevoza.

               Važna obavijest

               Uz zahtjev se mora priložiti posebno sljedeće:

               (a) vozni red, uključujući vremenske odsječke za kontrole na relevantnim graničnim prijelazima;

               (b) ovjereni preslik odobrenja prijevozniku (ili prijevoznicima) za međunarodni cestovni prijevoz putnika izdanog u skladu s nacionalnim zakonodavstvom ili zakonodavstvom Unije;

               (c) karta u odgovarajućem mjerilu s ucrtanom relacijom i mjestima zaustavljanja za ukrcavanje i iskrcavanje putnika;

               (d) raspored vožnje koji omogućuje provjeru usklađenosti s međunarodnim pravilima o vremenu vožnje i razdobljima odmora;

               (e) svi odgovarajući podaci o krajnjim postajama običnih i putničkih autobusa.

               PRILOG 4.

               Obrazac dopusnice za međunarodni linijski i posebni linijski prijevoz

               (prva stranica dopusnice)

               (narančasti papir – format DIN A4)

                        (Ispunjava se na službenom jeziku ili službenim jezicima ili jednom od službenih jezika ugovorne stranke u kojoj se zahtjev podnosi)

               Dopusnica

               u skladu s Protokolom o međunarodnom linijskom i posebnom linijskom prijevozu putnika običnim i putničkim autobusima, između ugovornih stranaka, uz Ugovor o međunarodnom povremenom prijevozu putnika običnim i putničkim autobusima (Interbus ugovor).

               DRŽAVA KOJA IZDAJE DOPUSNICU: ……………………………………………………………………………….…..

               (Tijelo koje izdaje dopusnicu): ……………………………………………………………………………….

               Oznaka ugovorne stranke: …………….(
                  11
               )

               DOPUSNICA br.: ……………………………...

               za obavljanje linijskog prijevoza □(
                  12
               )

               za obavljanje posebnog linijskog prijevoza □ (2)

               običnim i putničkim autobusima između ugovornih stranaka Protokola o međunarodnom linijskom i posebnom linijskom prijevozu putnika običnim i putničkim autobusima (Protokol uz Interbus ugovor)

               za: …………………………………………………………………………………………………...

               ………………………………………………………………………………………………………..

               Prezime, ime ili naziv prijevoznika ili glavnog prijevoznika u slučaju skupine poduzeća ili u slučaju partnerstva:

               Adresa: …………………………………………………………………………………………………...

               ……………………………………………………………………………………………………………...

               Telefon i faks ili e-pošta: .…………………………………………………………………………….

               ………………………………………………………………………………………………………..

               (druga stranica dopusnice)

               Naziv, adresa, telefon i faks ili e-pošta prijevoznika ili, u slučaju skupine prijevoznika ili partnerstva, nazivi svih prijevoznika u skupini ili partnerstvu; usto, potrebno je navesti nazive svih podvozara:

               1. ……………………………………………………………………………………………………………

               2. ……………………………………………………………………………………………………………

               3. ……………………………………………………………………………………………………………

               4. ……………………………………………………………………………………………………………

               5. ……………………………………………………………………………………………………………

               Popis u privitku, prema potrebi

               Valjanost dopusnice: od: ………………………………. do: ……………………………..……...

               Mjesto i datum izdavanja: ………………………………………………………………………………………..

               Potpis i pečat tijela ili agencije koja izdaje dopusnicu: ……………………………………………………..

               1. Relacija: ……………………………………………………………………………………………………….

               ………………………………………………………………………………………..:…………………….….

               (b)Mjesto polaska: …………………………………...…………………………………

               ……………………………………………………………………..............…………………………………....

               (c)Mjesto odredišta: …………….……………………………………………………..

               …………………………………………………………..……………………………………………………....

               Glavni itinerar, s podcrtanim mjestima ukrcavanja i iskrcavanja putnika: ………………..……..…………

               …………………………………………………………………………………………………………………..

               2. Vozni red: ………………………………………………………………………………………………..….

               (priložen ovoj dopusnici)

               3. Posebni linijski prijevoz:

               (a) Kategorija putnika: ………………….………………….…….

               ……………………………...........................................................................

               4. Ostali uvjeti ili posebne napomene …...…………...................................................

               .............................................................................................................

               .............................................................................................................

               Pečat tijela koje izdaje dopusnicu

               Važna obavijest:

               (2)Ova dopusnica vrijedi za cijelo putovanje.

               (3)Dopusnica ili njezin ovjereni preslik koje je izdalo tijelo nadležno za izdavanje dopusnice mora se nalaziti u vozilu za vrijeme trajanja putovanja i predočiti na zahtjev službenika ovlaštenih za kontrolu.

               (4)Polazište ili odredište mora se nalaziti na državnom području ugovorne stranke u kojoj prijevoznik ima poslovni nastan i u kojoj su autobusi registrirani.

               (treća stranica dopusnice)

               OPĆE NAPOMENE

               1.
                     Prijevoznik počinje obavljati uslugu prijevoza u razdoblju navedenom u odluci tijela nadležnog za izdavanje dopusnice.

               2.
                     Osim u slučaju više sile, prijevoznik u međunarodnom linijskom ili posebnom linijskom prijevozu poduzima sve mjere kako bi osigurao da se prijevoz obavlja u skladu s uvjetima koji su utvrđeni u dopusnici.

               3.
                     Prijevoznik javno objavljuje informacije o liniji, mjestima zaustavljanja, voznom redu, cijenama karata i uvjetima prijevoza.

               4.
                     Nadležna tijela predmetnih ugovornih stranaka imaju mogućnost da sporazumno i u dogovoru s nositeljem dopusnice izmijene uvjete za obavljanje međunarodnog linijskog i posebnog linijskog prijevoza.

               5.
                     Ne dovodeći u pitanje dokumente koji se odnose na vozilo i vozača (kao što su potvrda o registraciji vozila i vozačka dozvola), sljedeći dokumenti služe kao kontrolni dokumenti prema ovom Protokolu i moraju se nalaziti u vozilu te predočiti na zahtjev bilo kojeg službenika ovlaštenog za kontrolu:

               –
                     dopusnica za obavljanje međunarodnog linijskog ili posebnog linijskog prijevoza ili njezin ovjereni preslik;

               –
                     odobrenje prijevozniku za međunarodni cestovni prijevoz putnika izdano u skladu s nacionalnim zakonodavstvom ili zakonodavstvom Europske unije, ili njegov ovjereni preslik;

               –
                     za obavljanje međunarodnog posebnog linijskog prijevoza, ugovor između organizatora prijevoza i prijevoznika ili njegov ovjereni preslik te dokument kojim se dokazuje da putnici čine posebnu kategoriju uz isključenje drugih putnika u svrhe posebnog linijskog prijevoza;

               –
                     ako prijevoznik u linijskom ili posebnom linijskom prijevozu koristi dodatna vozila kad nastupe privremene i iznimne okolnosti, osim prethodno navedenih relevantnih dokumenata, primjerak ugovora između prijevoznika u međunarodnom linijskom ili posebnom linijskom prijevozu i poduzeća koje osigurava dodatna vozila, ili jednakovrijedan dokument.

               (četvrta stranica dopusnice)

               OPĆE NAPOMENE (nastavak)

               6.
                     Prijevoznici koji obavljaju međunarodni linijski prijevoz, isključujući posebni linijski prijevoz, izdaju prijevozne karte, pojedinačne ili skupne, kojima se potvrđuju prava putnika na prijevoz i koje služe kao kontrolni dokument za dokazivanje sklapanja ugovora o prijevozu između putnika i prijevoznika. Na prijevoznim kartama, koje mogu biti i elektroničke, mora biti navedeno sljedeće:

               (a)naziv prijevoznika;

               (b)polazište i odredište te povratno putovanje ako je primjenjivo;

               (c)razdoblje valjanosti karte te datum i vrijeme polaska ako je primjenjivo;

               (d)cijena prijevoza.

               Putnik mora predočiti prijevoznu kartu na zahtjev bilo koje službene osobe ovlaštene za kontrolu.

               7.
                     Prijevoznici koji obavljaju međunarodni linijski ili posebni linijski prijevoz putnika moraju dopustiti sve kontrole kojima se osigurava pravilno obavljanje prijevoza, posebno u pogledu razdoblja vožnje i odmora, sigurnosti prometa na cestama i emisija.

               ________________

                     (1)

                        SL L 321, 26.11.2002., str. 13.

                     (2)

                        SL L 321, 26.11.2002., str. 44.

                     (3)

                        SL L 321, 26.11.2002., str. 13.

                     (4)

                        SL L 321, 26.11.2002., str. 44.

                     (5)

                        U engleskom tekstu Protokola za prijevoznike se upotrebljavaju dva termina, „operators” i „carriers”.

                     (6)

                        Označiti ili ispuniti odgovarajuća polja.

                     (7)

                        Priložiti popis ako je primjenjivo.

                     (8)

                        Označiti ili ispuniti prema potrebi.

                     (9)

                        Tijelo koje izdaje dopusnicu može zahtijevati da se uz ovaj obrazac zahtjeva priloži potpuni popis mjesta ukrcavanja i iskrcavanja putnika s punim adresama.

                     (10)

                        Ispuniti prema potrebi.

                     (11)

                        Odabrati odgovarajuće – Albanija (AL), Austrija (A), Belgija (B), Bosna i Hercegovina (BIH), Bugarska (BG), Cipar (CY), Crna Gora (ME), Češka (CZ), Danska (DK), Estonija (EST), Finska (FIN), Francuska (F), Grčka (GR), Hrvatska (HR), Irska (IRL), Italija (I), Latvija (LV), Litva (LT), Luksemburg (L), Mađarska (H), Malta (MT), Republika Moldova (MD), Nizozemska (NL), Njemačka (D), Poljska (PL), Portugal (P), Rumunjska (RO), Sjeverna Makedonija (MK), Slovačka (SK), Slovenija (SLO), Španjolska (E), Švedska (S), Turska (TR), Ukrajina (UA), Ujedinjena Kraljevina (UK).

                     (12)

                        Označiti ili ispuniti prema potrebi.